  Майя Бывальцева Удмуртиысь Кун Кенеше быръёнъёслы элькунын 30 быръён округъёс кылдытозы. Соосты «вандылонэз» депутатъёс 9-тӥ тулыспалэ ортчоно сессиязы эскерозы. 31-тӥ толшоре журналистъёслы со сярысь вераз улосвыл парламентлэн тӧроез Владимир Невоструев. «Нырысь ик асьме ёросъёсмылэсь интывылъёссэс кельтӥськом. Ёросъёсты кыӵе ке пичи округъёслы ум люкиське, кызьы вал со кылемаз. Шуом, мон 45-тӥ быръён округъя бырйиськи. Мынам округам Яр, Юкаменск ёросъёс пыризы но Красногорск ёрослэн люкетэз. Мукет округе Красногорск ёрослэн люкетэз, Эгра ёрослэн люкетэз но Глаз ёрос пыризы. Туннэ мы тыршимы, быдэсэз ёросъёс одӥг округын мед луозы шуыса», — пусйиз парламентлэн тӧроез. Нимаз инты басьтэ Дэри ёрос — отын 72 сюрс адями улӥсез, нош выль «вандылон» бере одӥг округын шорлыдын 40 сюрс бырйисьёс луо. Чакланъёсъя, одӥг округе кык-куинь ёросъёс пырозы. Глазкарын, Воткаын но Сарапулын быдэн кык быръён округъёс луозы, нош Можгаын — одӥг. Ижкарын 12 округъёс кылдытыны чакламын. Тодэ вайытом, азьвыл элькунын 45 быръён округъёс вал, но парламентысь депутатъёслэсь лыдзэс 90-ысен60-озь кулэстэмен валче соослэн лыдзы ӧжытгес кыльыны кулэ. Тегъёс: Политика Ижкар ВладимирНевоструев быръёнъёс Удмуртия КунКенеш  